PressNews.uz “Darakchi” bilan aloqasi yo‘qligi haqida bayonot berdi

“Darakchi” gazetasi sayti – darakchi.uz foydalanuvchilarni yangi internet-nashrga yo‘naltirgani yuzasidan bayonot berildi. Bayonot matni PressNews.uz saytida e’lon qilingan. Bu haqda “Kun” nashri xabar berdi.

 PressNews.uz saytidan skrinshot
Avvalroq, darakchi.uz sayti foydalanuvchilarni yangi – PressNews.uz saytiga yo‘naltirishni boshlagan edi. 12-dekabr kuni esa gazeta va sayt faoliyati “texnik sabablarga ko‘ra” vaqtincha to‘xtatilgani, bu haqda O’zbekiston Matbuot va axborot agentligiga ma’lum qilingani haqida xabar berilgan edi.
Ayni vaqtda, dizayni va kontenti “Darakchi” gazetasi saytinikiga juda o‘xshash bo‘lgan PressNews.uz’da sayt haqida, uning egalari, muassislari haqida, ijodkorlari bilan bog‘lanish yo‘li hech qanday ma’lumot berilmagan, domenning o‘zi esa Darakchi.Uz faoliyat to‘xtatilganidan 10 kun o‘tib sotib olingan edi.
PressNews.uz tahririyati tomonidan 28-dekabr kuni berilgan bayonotga ko‘ra, “PressNews.uz – Darakchi.uz’ning qayta tiklangan talqini” kabi fikrlar xato, PressNews.uz – “butkul yangi loyiha”. “Bunga oydinlik kiritish maqsadida biz sayt haqida ma’lumot berishga qaror qildik”, – deyiladi xabarda, biroq nega bu ish “ba’zi OAV saytlari tomonidan […] xato fikrlar” bildirilgunicha qilinmaganiga izoh berilmagan.
Qayd etilishicha, “Darakchi” gazetasi va Darakchi.uz sayti faoliyati dekabr oyining boshida vaqtinchalik to‘xtatilib, barcha ijodiy xodimlar haq to‘lanmaydigan ta’tilga chiqarib yuborilgan. Darakchi.uz sayti bir guruh xodimlari esa o‘z muxlislari bilan doimiy aloqani saqlab qolish maqsadida boshqa bir axborot loyihasi ustida ish boshlagan.
Hozirgi vaqtda yangi loyihani O’zMAAda OAV sifatida ro‘yxatdan o‘tkazish uchun tegishli tartibda ariza berilgan. OAV guvohnomasi olinganidan so‘ng, ijodiy guruh kengaytiriladi va sayt dizayni ham o‘zgartiriladi.
“Darakchi.uz o‘quvchilariga esa ijodkorlar qayerda ekanini bildirish maqsadida avvalgi havola qo‘yilgan edi. Biroq bu ba’zi OAVlarda xato fikrlarga sabab bo‘lgani sababli havola bugun (28-dekabr)dan boshlab olib tashlanadi”, – deyiladi PressNews.uz xabarida.